บัวหลวงทิ้งหุ้น!
*ก่อนจะเข้าเรื่องร้อนที่ทำการจั่วหัวทิ้งไว้ตั้งแต่เริ่มต้น “โมนิก้า” ขอพูดถึงสถานการณ์ของตลาดหุ้นไทยให้มิตรรักแฟนเพลงได้รับรู้เพิ่มเติมกันอีกนิดหน่อยว่า วันนี้ตลาดหุ้นไทยอยู่ภายใต้อำนาจของกองทุนตัวแสบอย่างเต็มตัว จึงไม่ควรคาดหวังอะไรมากมายจากเหตุการณ์ที่เกิดขึ้นในแต่ละวัน เพราะทุกอย่างมันกลับตาลปัตรไปเสียทุกอย่าง จนมองไม่เห็นหนทางที่จะทำให้ดัชนีทะยานขึ้นอย่างสวยงามน่ะซี
19 ธ.ค. 2562

เจาะกระดาน : โมนิก้าและทีมงาน
*ก่อนจะเข้าเรื่องร้อนที่ทำการจั่วหัวทิ้งไว้ตั้งแต่เริ่มต้น “โมนิก้า” ขอพูดถึงสถานการณ์ของตลาดหุ้นไทยให้มิตรรักแฟนเพลงได้รับรู้เพิ่มเติมกันอีกนิดหน่อยว่า วันนี้ตลาดหุ้นไทยอยู่ภายใต้อำนาจของกองทุนตัวแสบอย่างเต็มตัว จึงไม่ควรคาดหวังอะไรมากมายจากเหตุการณ์ที่เกิดขึ้นในแต่ละวัน เพราะทุกอย่างมันกลับตาลปัตรไปเสียทุกอย่าง จนมองไม่เห็นหนทางที่จะทำให้ดัชนีทะยานขึ้นอย่างสวยงามน่ะซี
*ยิ่งวานนี้เห็นดัชนีทรุดตัวตั้งแต่เปิดเทรด จนลงไปทำจุดต่ำสุดที่ระดับ 1,552.88 จุด ก่อนจะตีกลับขึ้นมาเรื่อย ๆ พร้อมกับปิดตัวไปที่ระดับ 1,573.51 จุด บวกไป 9.77 จุด ด้วยมูลค่าการซื้อขาย 6.54 หมื่นล้านบาท ยิ่งทำให้สถานการณ์เล่นหุ้นต่อจากนี้ลำบากขึ้นอย่างไม่ต้องสงสัย เพราะกลุ่มนักเล่นแกนหลักพร้อมจะล้มกระดานเพื่อเล่นใหม่ตลอดเวลา ซึ่งส่งผลให้สภาพของตลาดหุ้นไทยไม่มีเสถียรภาพเอาเสียเลยนะจะบอกให้
*ประเด็นดังกล่าวเชื่อมโยงกับการพูดความจริงครึ่งเดียวของแบงก์ตราดอกบัว BBL ซึ่งสังคมชาวหุ้นกำลังตั้งคำถามเกี่ยวกับการขายหุ้นที่ถืออยู่ในพอร์ตตลอดเวลา แต่สุดท้ายยังสามารถตะแบงไปได้วันยังค่ำนั้น “โมนิก้า” ถือเป็นเรื่องที่ต้องเผือกให้สุดซอย เพื่อทำให้ความจริงกระจ่างเสียที เพราะนี่ไม่ใช่จังหวะของการติ๊ดชึ่งเพื่อหลบหนีความจริง จึงอย่าทำตัวให้พวกสอดรู้สอดเห็นเกิดความสงสัยไปมากกว่านี้เลยนะจ๊ะ
*เมื่อเรื่องราวออกมาในโทนนี้ “โมนิก้า” ก็มีความจำเป็นต้องไล่ไทม์ไลน์ของเรื่องมะลึกกึ๊กกึ๋ยกันสักหน่อย เพื่อจะได้ช่วยกันจับโกหกตัวพ่ออย่าง “พิเชษฐ” หรือ “เฮียโบ้” กันสักหน่อยดีกว่า! หลังแฟนคลับมากมายใคร่อยากรู้เรื่องราวที่เกิดขึ้นมีที่มาที่ไปเป็นอย่างไร ? เดี๊ยนเลยต้องสวมวิญญาณสายลับโคนันคุงอย่างเต็มตัว เพื่อทำการแกะรอยความไม่ชอบมาพากลที่เกิดขึ้นกับหุ้นหลายตัวไงล่ะคะ
*โดยเรื่องทั้งหมดมีจุดกำเนิดมาจาก “แบงก์บัวหลวง” ดันอยากซื้อ “แบงก์เพอร์มาตา” ของประเทศอินโดนีเซียด้วยมูลค่ากว่า 8 หมื่นล้านบาท เพื่อต่อยอดการทำธุรกิจในต่างประเทศ แต่เผอิญคนส่วนใหญ่ไม่เห็นด้วยกับการซื้อแบงก์ดังกล่าว เพราะมองไม่เห็นความคุ้มค่าของดีลที่กำลังทำ จนนำไปสู่การเทขายหุ้นล็อตใหญ่เมื่อสัปดาห์ที่ผ่านมา พร้อมกับมีคำแนะนำให้หลีกเลี่ยงหุ้นแบงก์ตัวนี้เป็นการชั่วคราวเจ้าค่ะ
*พอถึงสัปดาห์นี้ก็ปรากฏข่าวลือสนั่นลั่นทุ่งว่า แบงก์บัวหลวงสาดหุ้น GULF แบบไม่มีเยื่อใย พอถัดมาอีกวันก็มีข่าวเม้าท์ออกมาในทำนอง แบงก์บัวหลวงทิ้งหุ้น RS จนเกลี้ยงพอร์ต พร้อมกับปรากฏชายรูปร่างท้วม (เฮียโบ้) ออกมาให้ข่าวในลักษณะปฏิเสธ พร้อมกับยืนกรานหนักแน่นว่า ไม่จำเป็นต้องขายหุ้น! ซึ่งทำให้ทุกคนคลายความกังวลไปมาก และกลับเข้ามาไล่ราคาหุ้นกันอย่างเมามันอีกครั้งนะคะ
*น่าเสียดายที่วานนี้ดันมีความจริงอีกด้านโผล่มาให้ชาวหุ้นได้เห็นตำตา เมื่อหัวเรือใหญ่ BTS ซึ่งนำทัพปะฉะดะโดยคุณน้อง “กวิน” ออกมาประกาศให้ชาวหุ้นได้รู้กันทุกคนว่า แบงก์บัวหลวงเคยมีการเสนอขายหุ้นที่ถืออยู่ในบีทีเอสให้กับกลุ่มของตนเอง แต่ไม่สามารถรับข้อเสนอได้ เนื่องจากติดเกณฑ์ห้ามซื้อขายหุ้นในช่วงใกล้ปิดงวดบัญชี จึงเชื่อว่าน่าจะขายหุ้นทั้งหมดให้กับกองทุน เพราะมีความต้องการเงินในช่วงนี้นะตัวเอง
*ด้วยเหตุนี้ “โมนิก้า” ถึงอยากให้แฟน ๆ ดูข้อมูลสรุปซื้อขายกระดานรายใหญ่ หรือ Big lot ภาคเช้าวานนี้ มีชื่อของหุ้น BTS จำนวน 19 รายการ ปริมาณ 600 ล้านหุ้น ราคาเฉลี่ย 12.40 บาท มันมีความเชื่อมโยงกับตัวเลขที่แบงก์บัวหลวงถือหุ้น 545.46 ล้านหุ้น หรือคิดเป็น 4.34% มากน้อยแค่ไหน ? และอยากให้ทุกคนคิดตามอีกนิดหนึ่งว่า ทำไมเสี่ยโบ้ถึงแสดงความกล้าหาญด้วยการเล่นลิ้นกับนักลงทุน ทั้งที่ห้วงเวลานี้ต้องทำความจริงให้ปรากฏต่อสาธารณชนให้ได้มากที่สุดเจ้าค่ะ
*อีกประเด็นที่นักเล่นต้องคิดตามก็คือ หากการขายเที่ยวนี้เกิดขึ้นจริง ๆ แบงก์บัวหลง..อุ๊ย..บัวหลวง จะได้เงินเข้ากระเป๋าตัวเองมากถึง 7.44 พันล้านบาท ซึ่งในส่วนนี้น่าจะเป็นการบันทึกกำไรเข้ามาราว ๆ 5 พันล้านบาท เท่ากับทำให้แมงเม่าได้เห็นพฤติกรรมพ่อหนุ่มร่างท้วม และเป็นเจ้าของวลีเด็ด ไม่มีความจำเป็นต้องขายหุ้น “กัลฟ์” (ดันมาขายหุ้น “บีทีเอส” แทนแบบนี้) ชัดเจนขึ้นอีกขั้น จนบางคนถึงกับแซวขำ ๆ ว่า ต่อไปคงได้ยินคำว่า รู้เท่าไม่ถึงการณ์ (ไปได้แค่นครปฐม) จากปากผู้บริหารคนนี้ก็ได้..ใครจะไปรู้..อิอิอิ
*ป.ล. เรื่องราวที่ “โมนิก้า” ไล่เรียงทั้งหมดให้ดู ล้วนมาจากความสับสนในใจของแมงเม่า ซึ่งทั้งหมดมาจากการให้ข้อมูลครึ่ง ๆ กลาง ๆ เลยทำให้เกิดข่าวลือออกมาเป็นระยะ เดี๊ยนเลยต้องทำหน้าที่ไขความกระจ่างให้ทุกคนได้รู้ก็เท่านั้นเองค่ะ